Bétera inicia un programa d'activitats extraescolars i de suport educatiu per a la població escolar
02 de febrer de 2021

L'Ajuntament de Bétera, a través de l'àrea d'Educació, ha elaborat un programa d'activitats extraescolars i de suport educatiu destinades a xiquets, xiquetes i joves del municipi perquè continuen gaudint de diverses activitats culturals, artístiques, educatives i d'entreteniment des de casa.

La posada en marxa d'aquestes activitats i tallers suposa contrarestar els efectes negatius que la Covid-19 està ocasionant entre la població escolar, “és una oportunitat perquè els nostres xiquets, xiquetes i adolescents es mantinguen actius en finalitzar les classes. Anime a totes les famílies de Bétera a participar d'aquestes activitats per a reforçar l'activitat educativa i combinar-la amb l'entreteniment”, ha assenyalat l'Alcaldessa de Bétera, Elia Verdevío.

La temàtica de les activitats va des de continguts purament educatius fins uns altres d'oci que combinen aspectes mediambientals i científics per a un aprenentatge divertit.

Aquestes activitats es realitzaran fins al pròxim 30 de maig i aniran variant mensualment. A més segons afirma el regidor d'Educació, Manuel Chover, “es disposa d'un ampli catàleg d'activitats extraescolars que en un primer moment es realitzaran de manera en línia i només la situació millore i les mesures ho permeten es realitzaran de manera presencial”.

Per a accedir a les activitats en línia es facilita un enllaç interactiu que permet realitzar l'activitat en el dia i l'hora programada. Per contra, les activitats que es plantegen presencialment disposen de formularis o mails d'inscripció per a quan la situació sanitària ho permeta es puguen realitzar, sempre seguint les mesures de seguretat oportunes.

Aquest programa es realitza a través d'una subvenció de la Conselleria d'Educació, Cultura i Esport amb un import total de 32.819,15 €.